Lustig har ikke spilt ett eneste minutt for Celtic
I 2011 spilte den svenske 25-åringen 37 kamper for Rosenborg - og elleve kamper for Sverige. Ved starten av 2012 forlot den svenske backen Trondheim til fordel for nye utfordringer i den skotske storklubben Celtic i Glasgow. Men foreløpig har ikke karrieren fått det løftet han hadde håpet på. Svensken som dominerte høyresiden for trønderne i tre år har fortsatt til gode å få spilletid i den hvite og grønne drakten. Like etter overgangen til Skottland, sa Celtic-manager Neil Lennon følgende: - Vi er fornøyde med å få Mikael til Celtic. Vi tror han har kvaliteter som kan bidra i klubben, vi gleder oss til vi han slutter seg til oss i januar, sa Celtic-manager Neil Lennon. Etter å ha vært i klubben siden starten av januar, har ikke Lustig fått ett eneste minutt på banen for «The Bhoys». Hans svenske landslagskollegaer Oscar Wendt og Behrang Safari har blitt kastet ut av landslaget, nettopp på grunn av mangelen på spilletid. Den gang uttalte landslagssjef Erik Hamren følgende til Aftonbladet: - Jeg tror de har muligheter til å nå det nivået de selv ønsker, men da kreves det at de spiller i sine klubblag - noe det ikke gjør nå dessverre. Til samme avis sier Lustig nå at han ikke er bekymret for at mangelen på spilletid vil påvirke sjansene hans for å ha Erik Hamréns tillitt under fotball-EM til sommeren. - Klart det er viktig med spilletid, men for min del vet Hamren hva jeg er god for. Jeg har hatt ham som trener og jeg har vært på landslaget i tre år. Hadde jeg derimot vært en ensom ulv i januarturneringen, skulle jeg nok ikke kommet meg til EM, sier Lustig til den svenske avisen. Lustig har imidlertid en unnskyldning for mangelen på tillitt; han har vært plaget med skader mye av tiden siden han kom til Skottland. Nylig var han på vei tilbake - men fikk et tilbakefall. Nå regner han med å gjøre comeback og ser fram mot landskampen mot Kroatia i slutten av februar. - Gjør du det bra med landslaget og ikke spiller i ditt respektive klubblag, kan du fortsatt komme med i en tropp. I mitt tilfelle er jeg i en ny klubb og er skadet. Jeg har jo ikke fått sparken, sier Lustig. På tross av mangelen på spilletid, føler han selv at han har kommet bra inn i Celtic, og har nettopp fått seg en egen leilighet i Glasgow. - Alt er to-tre hakk bedre enn i Rosenborg. Laget går som ei kule, og alle er snille. Det eneste som jeg savner er å spille selv. Jeg sa at vi skulle ta starten som en liten førsesong, men nå har det tatt noen uker ekstra.
Mikael Lustig (25) har ikke vært ett eneste minutt på banen for sin nye klubb Celtic etter overgangen fra Rosenborg.